b"\n_START_ARTICLE_\nKosmas- og Damiankirken\n_START_PARAGRAPH_\nKosmas- og Damiankirken er en basilika i utkanten av Forum Romanum i Roma. Idag har basilikaen inngang fra Via dei Fori Imperiali, gaten som ble anlagt i 1932 av Benito Mussolini. Mosaikken er if\xc3\xb8lge en inskripsjon fra 526\xe2\x80\x93530 dedikert av pave Felix III. _NEWLINE_Pave Felix mottok som gave fra Amalasuntha to gamle byggverk p\xc3\xa5 Forum Romanum, nemlig Romulustempelet og det tilst\xc3\xb8tende Templum sacrae urbis. Han omgjorde bygningene til kirke.\n_START_SECTION_\nHistorie\n_START_PARAGRAPH_\nDet var flere grunner til at Paven dedikerte kirken til helgenene og legebr\xc3\xb8drene Kosmas og Damian. Bibliotheca Pacis, som l\xc3\xa5 omtrent p\xc3\xa5 dette stedet, ble brukt til forelesninger av Glaudius Galen, en av antikkens store skikkelser innen farmasi og medisin. I \xc3\xa5rhundrer var ogs\xc3\xa5 kontorene til de fleste leger i Roma plassert i biblioteket. Stedet ligger n\xc3\xa6r Castor og Pollux-tempelet, som Kosmas og Damian kan ha v\xc3\xa6rt en god erstatning for. En mulighet er ogs\xc3\xa5 at paven ville vinne velvilje fra det bysantinske imperiet ved \xc3\xa5 dedikere kirken til helgener fra den \xc3\xb8stlige delen av riket. Idag er kirken eiet av fransiskanerne, som her ogs\xc3\xa5 har bygget et kloster. Klostergangen er fra 1626\xe2\x80\x931632 da Luigi Arrigucci utf\xc3\xb8rte en radikal ombygging av kirken p\xc3\xa5 oppdrag av pave Urban VIII. Grunnen til ombyggingen skal ha v\xc3\xa6rt forfallet av Forum Romanum der deler ble begravet under slam da Tiberen gikk over sine bredder. I omr\xc3\xa5det skal bygningene ogs\xc3\xa5 ha blitt rammet av jordskjelv. I forbindelse med ombygningen har en del av mosaikkene, blant annet p\xc3\xa5 korbuen, g\xc3\xa5tt tapt. I \xc3\xb8vre del av apsiden har Guds h\xc3\xa5nd v\xc3\xa6rt synlig, men denne forsvant da det ble satt inn et ovalt vindu.\n_START_SECTION_\nApsiden\n_START_PARAGRAPH_\nApsiden er fra 526\xe2\x80\x93530 men if\xc3\xb8lge Oakeshott kan stilen p\xc3\xa5 mosaikken virke tidligere. Den er mer klassisk enn San Vitale og Sant'Apollinare Nuovo i Ravenna. Oakeshott mener at dette kan skyldes at Roma fortsatt var hovedstaden og holdt seg tettere til fortidens tradisjon._NEWLINE_If\xc3\xb8lge Nordhagen kan en i Roma se en overgang fra realisme til abstraksjon. I Santa Pudenziana ca. 390 finner vi en avbildning  av det virkelig Jerusalem bak skikkelsene. I SS Cosmas og Damian er det en bl\xc3\xa5 bakgrunn som skal gi en virkning som en nattehimmel, eller en overnaturlig sf\xc3\xa6re med frav\xc3\xa6r av bakgrunnsdetaljer som tar bort enhver tilknytning til det virkelig eksisterende liv. Den bl\xc3\xa5 bakgrunnen virker som et vestlig fenomen. Kanskje den skal oppfattes som kosmisk? P\xc3\xa5 korbuen og i den nederste frisen finner vi gullgrunn som kan v\xc3\xa6re et \xc3\xb8stkristlig fenomen. _NEWLINE_Scenen med Kristus og helgener er preget av den nye enkelhet og konsentrasjon omkring et sentralt tema. Det er et minimum av bakgrunnskulisser mot den bl\xc3\xa5 bunnen bare to palmer og en stripe gr\xc3\xb8nn mark med noen urter. Over den venstre palmen finner vi fugl F\xc3\xb8niks. Kl\xc3\xa6rne er individuelle i stilen. Det er ogs\xc3\xa5 ansiktene og en kan tydelig gjenkjenne Peter og Paulus. Figurene er gruppert.\n_START_SECTION_\nKristusskikkelen\n_START_PARAGRAPH_\nKristus har langt h\xc3\xa5r og skjegg, er kledt i tunika og kappe av gull med monogram og holder en skriftrull i sin venstre h\xc3\xa5nd. Han har glorie med bl\xc3\xa5gr\xc3\xa5 kant og den h\xc3\xb8yre h\xc3\xa5nden er reist i en autoritets gest. Han svever mot en bakgrunn av sm\xc3\xa5 skystriper og gir en illusjon av \xc3\xa5 sveve i rommet. Dette er understreket ved at skikkelsen er plassert i den h\xc3\xb8yeste, mest krumme delen av apsishvelvet. Skyene g\xc3\xa5r fra kj\xc3\xb8lig bl\xc3\xa5gr\xc3\xb8nt \xc3\xb8verst gjennom stadig varmere farger nedover mot et gl\xc3\xb8dende gyllent nederst. Denne fargestien har en dybdeskapende virkning. De varme fargene gir inntrykk av n\xc3\xa6rhet, mens de kj\xc3\xb8lige fremmer illusjonen av avstand og fjernhet. I og med at Kristus st\xc3\xa5r p\xc3\xa5 denne fargestigen i et udefinert punkt mellom fjernt og n\xc3\xa6rt gir det en illusjon av at han svever.\n_START_SECTION_\nPeter og Paulus\n_START_PARAGRAPH_\nApostlene f\xc3\xb8rer frem Kosmas og Damian mot Kristus med bevegelser som f\xc3\xb8rer inn i dybden. De er kledt i tunika dekorert med clavi en vertikal stripe. Tunikaene og kappene er hvite. Paulus har et monogram lik Kristus.\n_START_SECTION_\nKosmas og Damian\n_START_PARAGRAPH_\nDe hellige Kosmas og Damian er kledt i reisedrakter og holder frem sine martyrkroner. St. Kosmas b\xc3\xa6rer en r\xc3\xb8d veske med kirurgiske instrumenter med et hvitt kors._NEWLINE_Legenden forteller om tvillingene som skal ha blitt f\xc3\xb8dt i Syria og d\xc3\xb8dd et sted mellom 287 og 303\xc2\xa0e.Kr. De hadde l\xc3\xa6rt legekunsten og hjalp menn, kvinner og dyr uten \xc3\xa5 ta betalt. De ville ikke tilbe avgudene og ble brent,  torturert, steinet etc._NEWLINE_I renessansen ble de helgener for medisin og farmasi. I Firenze var det spesielt Medicifamilien som s\xc3\xb8rget for dette. Scener fra deres liv ble malt av Fra Angelico i en altertavle i San Marcokirken. Her var det ogs\xc3\xa5 apotek inntil 1995.\n_START_SECTION_\nTheodor\n_START_PARAGRAPH_\nTil h\xc3\xb8yre st\xc3\xa5r St. Theodor som var en helgen fra Lilleasia og tjente i Maximillians h\xc3\xa6r, en soldathelgen. Legenden forteller om Theodor som en romersk soldat som vendte om til kristendommen og satte fyr p\xc3\xa5 et hedningetempel. Theodor er en bysantinsk helgen. Han finnes ogs\xc3\xa5 i kirkene p\xc3\xa5 Sicilia. Hans tunika er r\xc3\xb8d med gull, og kappen hans er gullfarget med et r\xc3\xb8dt m\xc3\xb8nster.\n_START_SECTION_\nFelix\n_START_PARAGRAPH_\nSt\xc3\xa5r ytterst til venstre med kirken i h\xc3\xa5nden. Pave Gregor XIII (1572\xe2\x80\x931585) fjernet pave Felix og erstattet figuren med Gregor den store. Men senere under Alexander VII (1655\xe2\x80\x931667) ble mosaikken restaurert og Felix kopiert fra en original kardinal Francesco hadde i sin besittelse.\n_START_SECTION_\nPalmer\n_START_PARAGRAPH_\nI antikken ble palmegrener brukt som symbol p\xc3\xa5 seier, spesielt milit\xc3\xa6re triumfer. Kristendommen adopterte palmen og brukte den ved martyrer som hadde triumfert over d\xc3\xb8den. Under flukten til Egypt ble frukten av palmen brukt til mat for Josef og Maria. Palmen er ogs\xc3\xa5 forbundet med Jesu inntog i Jerusalem da folk m\xc3\xb8tte ham med palmegrener og  Hosianna-rop.\n_START_SECTION_\nUrter ved Jordans bredd\n_START_PARAGRAPH_\nKan ha forbilde i urteb\xc3\xb8ker som har eksistert p\xc3\xa5 denne tiden. Muligens g\xc3\xa5r det an \xc3\xa5 identifisere urtene. De er mer utbredt i det romerske materiale enn i Konstantinopel og Palermo, og iallfall mer realistiske.\n_START_SECTION_\nF\xc3\xb8niks\n_START_PARAGRAPH_\nFuglen F\xc3\xb8niks var en legendarisk fugl unik og med stor skj\xc3\xb8nnhet. Den skal ha sine r\xc3\xb8tter i byen Heliopolis antikke senter for tilbedelse av solen hvor ofre ble gjort til denne fuglen som den kreative sol\xc3\xa5nden. F\xc3\xb8niks omformer seg i sin egen ild. Den lever i \xc3\xb8rkenen i hundrevis av \xc3\xa5r, og ved enden av hver periode bygger den et reir og ud\xc3\xb8deliggj\xc3\xb8r seg selv for s\xc3\xa5 \xc3\xa5 bli gjenf\xc3\xb8dt etter tre dager i en ild tent av solen. Den ofrer s\xc3\xa5 reiret og asken av sin gjenf\xc3\xb8delse til solen. I tidlig Kristen gravskulptur er den symbol p\xc3\xa5 oppstandelse og h\xc3\xa5p om seier over d\xc3\xb8den._NEWLINE_Fuglen kan og muligens oppfattes som et kosmologisk motiv da den finnes i den nederste delen av globen p\xc3\xa5 prekestolen i Mariakirken i Bergen. Fugl F\xc3\xb8niks er ogs\xc3\xa5 et av de dyresymbolene som er brukt i alkymien.\n_START_SECTION_\nJordanelven\n_START_PARAGRAPH_\nSkikkelsene st\xc3\xa5r p\xc3\xa5 bredden av elven Jordan. Her er elven og elvebreddene behandlet sv\xc3\xa6rt behersket kanskje ogs\xc3\xa5 pga. realismen? Senere kommer det til en rekke scener b\xc3\xa5de p\xc3\xa5 land og i vannet. P\xc3\xa5 land er motivene mer pastorale og en rekke av dem finnes i San Clemente.  Ute i elven kan en finne scener med elveguder, engler, delfiner, svaner etc. i ville ritt. Dette finnes bl.a. i St. Maria Maggiore og i den rekonstruerte apsiden i Laterankirken.\n_START_SECTION_\nF\xc3\xa5rene\n_START_PARAGRAPH_\nF\xc3\xa5rene som st\xc3\xa5r om Kristus symboliserer de tolv apostlene. Under den midterste sauen springer de fire livskildene Geon, Fison, Tigris og Eufrat ut. Sauene har individuelle trekk. De tre under pave Felix er senere rekonstruksjoner._NEWLINE_Under fresken er en frise med medaljonger med portretter av helgener og velsignede fra fransiskanernes tredjeorden. Den stammer fra 1635. Under er koret av tre, som ogs\xc3\xa5 er fra 1635.\n_START_SECTION_\nAndre steder\n_START_PARAGRAPH_\nKosmas og Damian-motivet var f\xc3\xb8r blitt brukt i St.Georg-rotunden i Thessaloniki. Vi finner det ogs\xc3\xa5 p\xc3\xa5 Sicilia\xc2\xa0\xe2\x80\x93 i Capella Palatina i Palermo, og i domkirken i Monreale._NEWLINE_Under renessansen i Firenze ble motivet med helgenene tatt opp av Cosima Medici og en finner bl.a. en altertavle i  klosterkirken San Marco, utf\xc3\xb8rt av Fra Angelico._NEWLINE_Kosmas og Damian er vernehelgener for medisin og farmasi. Damian er da fremstilt med salveeske og spatel som apotekeren og Kosmas med urinkolben som lege. Analyse av urin  var en av de viktigste m\xc3\xa5tene \xc3\xa5 stille diagnose langt frem mot v\xc3\xa5r tid.  Helgenene finnes ogs\xc3\xa5 avbildet i Norden, men her er de sjeldne. Eds kirke i Sollentuna like utenfor Stockholm ble oppf\xc3\xb8rt p\xc3\xa5 siste del av 1100-tallet. P\xc3\xa5 slutten av 1400-tallet etter flere ombygninger og utvidelser ble den forsynt med kalkmalerier. Her finner vi helgenene Kosmas og Damian nederst til h\xc3\xb8yre i det sydlige vinduet."